Σχολή του Αγίου Θωμά

Η Σχολή του Αγίου Θωμά (γερμ. Thomasschule, λατ. Schola Thomana) είναι γυμνάσιο στην περιοχή Μπαχφίρτελ (Bachviertel) της Λειψίας. Δίνει έμφαση στις ανθρωπιστικές επιστήμες, τις κλασικές γλώσσες και τη μουσική. Θεωρείται το παλαιότερο δημόσιο σχολείο στη Γερμανία. Ιδρύθηκε το 1212 και κατατάσσεται μεταξύ των παλαιότερων σχολείων στον γερμανόφωνο κόσμο. Αρχικά λειτουργούσε ως εκκλησιαστικό σχολείο στα πρότυπα των Αυγουστινιανών κανόνων, τέθηκε υπό τη διοίκηση της πόλης της Λειψίας κατά τη Μεταρρύθμιση, ενώ κατόπιν δέχθηκε την προτεσταντική επιρροή. Απέκτησε διεθνή φήμη χάρη στο έργο του Γιόχαν Σεμπάστιαν Μπαχ, ο οποίος διετέλεσε Κάντορας. Μεταξύ των αποφοίτων του περιλαμβάνονται πολλές αξιοσημείωτες προσωπικότητες, όπως ο συνθέτης Ρίχαρντ Βάγκνερ. Το σχολείο είναι ένα από τα πιο επιτυχημένα και πιο παραδοσιακά εκπαιδευτικά ιδρύματα στην Κεντρική Γερμανία. Από την ίδρυσή του, συνδέθηκε στενά με την εκκλησία του Αγίου Θωμά και τη χορωδία αγοριών της. Στη διάρκεια της ιστορίας της, η σχολή στεγάστηκε σε διάφορα κτίρια σε όλη τη Λειψία. Αρχικά, λειτουργούσε ως μοναστική σχολή, η οποία κατεδαφίστηκε όταν πέρασε στην ιδιοκτησία της πόλης της Λειψίας κατά τη Μεταρρύθμιση το 1543. Μια νέα σχολική μονάδα ανεγέρθηκε το 1553 για να αντικαταστήσει το μεσαιωνικό κτίριο. Αυτό το νέο διώροφο κτίριο βρισκόταν στη θέση της σημερινής πλατείας Thomaskirchhof. Υπέστη αρκετές επεκτάσεις και ανακαινίσεις. Εκτός από τις αίθουσες διδασκαλίας, το κτίριο στέγαζε επίσης οικοτροφείο, την κατοικία του πρύτανη και την κατοικία του Κάντορα της εκκλησίας του Αγ. Θωμά. Λόγω έλλειψης χώρου, ένα νέο σχολικό κτίριο κατασκευάστηκε το 1876-1877 με κόστος 600.000 μάρκα, βασισμένο σε σχέδια του August Friedrich Viehweger, ενώ το παλιό, δίπλα στην εκκλησία του Αγίου Θωμά, κατεδαφίστηκε το 1902. Σε αυτό το σημείο βρίσκεται σήμερα το διατηρητεό Thomashaus που χτίστηκε το 1903 από τους Γκέοργκ Βάιντεμπαχ (Georg Weidenbach) και Ρίχαρντ Τσάμερ (Richard Tschammer). Το σημερινό σχολείο και το οικοτροφείο για τα μέλη της χορωδίας (Thomaner) βρίσκονται στην οδό Χίλλερστράσε (Hillerstraße) στα δυτικά προάστια της Λειψίας, η οποία πήρε το όνομά της από τον Κάντορα Γιόχαν Άνταμ Χίλλερ (Johann Adam Hiller). Παραπομπές Διαδίκτυο Πολυμέσα σχετικά με το θέμα Σχολή του Αγίου Θωμά στο Wikimedia Commons Thomasschule Leipzig